Αγαπητοί μας Γονείς και Κηδεμόνες

 Σας ενημερώνουμε ότι σύμφωνα με τις σχετικές οδηγίες του ΥΠΑΙΘΑ για την Ενισχυτική Διδασκαλία στα Γυμνάσια, τη σχετική Υπεύθυνη Δήλωση που έχουμε αναρτήσει στην ιστοσελίδα του σχολείου μας σε επεξεργάσιμη μορφή (word αρχείο), **πρέπει να την αποστείλετε/υποβάλλετε στο e-mail του σχολείου σε ηλεκτρονική μορφή, αφού πρώτα τη συμπληρώσετε και την υπογράψετε.**

 Ίσως για ορισμένους από εσάς τους ενδιαφερόμενους για την ενισχυτική διδασκαλία γονείς να υπάρξει κάποιο τεχνικό κώλυμα και δεν μπορέσετε να κατεβάσετε την Υ.Δ. από την ιστοσελίδα μας για να τη συμπληρώσετε, να την εκτυπώσετε, να την υπογράψετε και να την προωθήσετε σε μορφή pdf ή jpg/φωτογραφίας στο e-mail του σχολείου μας. Στην προκειμένη περίπτωση, μπορείτε να προσέλθετε στα Γραφεία του σχολείου, όπου και θα ολοκληρώσουμε μαζί τη διαδικασία της υποβολής της αίτησης.

 **Παρακαλούμε πολύ, η ηλεκτρονική ή δια ζώσης υποβολή της αίτησης να γίνει μέσα στις προσεχείς τρεις ημέρες!** Η εν λόγω σπουδή οφείλεται στην πολύ πρόσφατη αποστολή της σχετικής εγκυκλίου από το ΥΠΑΙΘΑ (Παρασκευή. 10-11-2023) και στο πολύ μικρό χρονικό διάστημα που έχει δοθεί στους Διευθυντές και Διευθύντριες των Σχολικών Μονάδων να ολοκληρώσουν τη διαδικασία συλλογής των αιτήσεων.

 Τέλος, σας ενημερώνουμε ότι το 1ο Γυμνάσιο Ανατολής θα υποστηρίξει στις κτιριακές του εγκαταστάσεις την ενισχυτική διδασκαλία **μόνον σε περίπτωση που συγκεντρώσει τις περισσότερες αιτήσεις μαθητών/τριών**. Αν, για παράδειγμα, στο δικό μας σχολείο ενδιαφερθούν Χ μαθητές ενώ σε ένα άλλο σχολείο ενδιαφερθούν Χ + 1 … μαθητές, τότε τα μαθήματα θα πραγματοποιηθούν στο άλλο σχολείο. Και, φυσικά, οι μετακινήσεις θα επιβαρύνουν τους μαθητές και γονείς αυτών.

 Ωστόσο, επειδή μέχρι στιγμής κάποιοι από εσάς τους γονείς ή κηδεμόνες μου έχετε μεταφέρει την επιθυμία των παιδιών σας για ενισχυτική διδασκαλία, παρακαλούμε μη διστάσετε να υποβάλετε τη σχετική αίτηση. Υπάρχουν κάποια βήματα που πρέπει να ακολουθήσουμε και, βεβαίως, θα σας ενημερώσουμε εγκαίρως για τον χώρο που θα γίνουν τα μαθήματα της ενισχυτικής. Ευελπιστούμε ότι αυτός ο χώρος θα είναι το σχολείο μας.

 Για οποιαδήποτε άλλη διευκρίνιση μπορείτε να απευθυνθείτε στα Γραφεία μας.

 Με ιδιαίτερη εκτίμηση

 Η Διευθύντρια

 Ολυμπία Μπακάλη ΠΕ02